ด้วยความที่รู้สึกอยากกินยำเปรี้ยว ๆ ขึ้นมาตะหงิด ๆ หลังเลิกงานเลยคิดว่าระหว่างทางกลับบ้านจะหาซื้อยำที่ไหนได้บ้าง คิดไปคิดมาก็นึกถึงร้าน Little Big ที่ขายอาหารไทย และร้านก็อยู่ระหว่างทางกลับบ้านพอดีเลย 

ร้านอยู่ใกล้สถานี รฟฟ.อ่อนนุช ค่ะ เดินออกมาทางออกที่1 (ฝั่งตรงข้ามโลตัส) แล้วเดินวกย้อนสวนทางกับทางรถวิ่ง แล้วจะเจอร้านสีชมพูอยู่ตรงหัวมุมติดถนนใหญ่เลยค่ะ หน้าร้านเค้าจะมีกระดานดำเขียนเมนูแนะนำและเมนูพิเศษของแต่ละวันไว้ เปลี่ยนไปเรื่อย ๆ ค่ะ ที่เห็นส่วนใหญ่จะเป็นเค้กนะคะ 

ร้านบรรยากาศอบอุ่นค่ะ ตาลเลือกนั่งทานตรงโซนหน้าตู้เค้ก รู้สึกเหมือนทานอาหารที่ระเบียงบ้านที่มีรั้วสีขาวล้อมเลยค่ะ ร้านตกแต่งน่ารักเหมือนเปิดบ้านเป็นร้านอาหารให้คนทั่วไปได้มาแวะทานกัน แต่ราคาอาหารก็ค่อนข้างสูงนะคะ แต่บางรายการก็โอเค เฉลี่ย ๆ กันไป

ตาลสั่ง "ยำรวมมิตร"(115.-) ในจานจะมีเนื้อหมูชิ้น กุ้ง ปลาหมึก หมูยอ ยำมากับมะเขือเทศ คื่นช่าย และน้ำยำสุดอร่อยค่ะ จะบอกว่าร้านนี้ทำยำอร่อยมากค่ะ ไม่งกน้ำยำด้วย ไม่งกมะนาว ให้น้ำยำมาค่อนข้างเยอะเลยทีเดียว รสชาติกลมกล่อมอูมามิ แต่ให้รสเด่นของความเป็นยำคือให้มีความเปรี้ยวและรสเผ็ดนำ อร่อยมากค่ะ กุ้งกับปลาหมึกก็สด ครั้งแรกที่ลิ้นได้สัมผัสรสชาติ เหมือนความเผ็ดและความเปรี้ยวไปกระตุ้นต่อมพลังงาน มีชีวิตชีวาขึ้นมาเชียว 555

สรุปเลยว่าร้านนี้ก็เป็นร้านที่ทำเมนูยำได้ถูกใจและประทับใจมาก ๆ ค่ะ บริการก็โอเคจนรอบนี้ไม่ยากที่จะให้ห้าดาวเลย